《孤雁失群歌》
明代·袁应文

灯火栖迟共几秋，当时意气凌嵩邱。一朝分散成漂梗，我滞南粤君皇州。

皇州世路当清夷，拔茅连茹汝其时。长安卿相多年少，联辔青云勿复疑。

只今吾年已三十，谈笑风云岂无及。几年霜刃掩清光，逢人耻作穷途泣。

一樽酒酌暮江头，群雁高飞一雁留。哀鸣嗥嗥失其侣，众宾对此增离愁。

烦君努力佐明主，吾将散发弄扁舟。

作者简介：袁应文，字仲奎。一字聚霞。东莞人。明神宗万历元年（一五七三）举人，授福建沙县知县，擢御史，出为贵州佥事，历仕贵州按察使。年八十二卒。清道光《广东通志》卷二八一有传。